Købte en GPS (Garmin 2595) i oktober 2013. Den mistede satellit-forbindelsen i februar 2014 og jeg reklamerede derfor hos Elgiganten i Hillerød, hvor den var købt. GPS blev sendt til reparation hos Garmin og efter en uge fik jeg besked, at jeg kunne hente den igen. Ved udleveringen fortæller Elgigantens medarbejder, at den ikke kunne repareres og at jeg derfor får en ny. Den får jeg overrakt pakket ind i bobleplast, og uden æske, kabler, holder mv. Da jeg kommer hjem ser jeg på følgesedlen fra Garmin, at der er tale om en renoveret GPS. Da jeg sætter den i computeren og logger på min Garmin-konto får jeg en mail fra Garmin: "Til lykke med din Garmin 2565 - Dvs. en billigere model, end den jeg oprindeligt havde købt!
Det er jeg naturligvis ikke tilfreds med, ligesom jeg ved opslag på forbrug.dk kan konstatere, at man ikke må ombytte til brugte varer. Jeg tager derfor til Elgiganten for tredje gang, for at få en ny GPS. Det vil servicemedarbejderen ikke give mig, heller ikke selv om vi sammen slår op på forbrug.dk, hvor han kan læse reglerne. Han tilkalder sin chef - en såkaldt servicechef - men lige lidt hjælper det. Elgiganten vil ikke bytte til en ny af samme model, som jeg havde købt. Det mest groteske er, at ”servicechefen” oplyser mig, at Elgigantens praksis er godkendt. Jeg spørger hvem der har godkendt denne, og får svaret: ”Det har Elgiganten…” Man ved jo ikke, om man skal grine eller græde.
En lang diskussion ender med, at Elgiganten vil spørge Garmin, om de vil kreditere GPS'en - når nu Elgiganten ikke vil og i øvrigt ikke ønsker at leve op til lovgivningen. Jeg forklarer tålmodigt, at jeg ikke har et kundeforhold til Garmin, kun til Elgiganten, og at mine rettigheder som forbruger ikke har noget med Garmins leverandørbetingelser til Elgiganten at gøre. Men lige lidt hjælper det.
Så sker der ikke mere, før jeg efter yderligere 10 dage selv rykker, og jeg må rykke flere gange. På dette tidspunkt har jeg talt med 8 forskellige medarbejdere i hhv. butikken og i telefonen, og ikke én har endnu beklaget noget som helst.
Men altså - efter endnu en rykker - får jeg at vide, at Garmin har krediteret min GPS, og jeg får pengene tilbage. Tak Garmin og øv, Elgiganten.
Historien slutter bare ikke her: Jeg skal jo have en GPS, og går derfor - endnu ikke klog af skade - ind i Elgiganten i Gentofte for at købe en ny. Alt går fint, indtil jeg får den udleveret. Så sidder der sør’me en label på æsken: "Klargjort produkt". Jeg spørger hvad det betyder, og får det svar, at det betyder at den har været i brug hos en anden forbruger, men er blevet returneret! ”Men den fejler ikke noget” bedyrer Elgigantens medarbejder mig.
Man tror jo det er løgn. 
PS: Jeg har stadig ikke fået så meget som en beklagelse selv om jeg har måttet køre 4 gange til Elgiganten i Hillerød, 1 gang til Elgiganten i Gentofte, har måttet ringe 4 gange til servicecentret, har måttet reinstallere 2 GPS'er og har måttet undvære GPS i 4 uger.
---------------------------------------------------------------------------------
Svar til Elgiganten:
Hej Mette.
Det handler ikke om min gps. Jeg har - som det fremgår - efter et langt tovtrækkeri fået pengene tilbage.
Det er princippet og indstillingen den er gal med: 
- Elgiganten bytter - i strid med reglerne - til brugte varer
- Elgiganten tørrer - i strid med reglerne - reklamationer af på leverandøren
- Elgiganten solgte en brugt vare som værende ny
- Elgiganten begår fejl på fejl - men finder aldrig anledning til at undskylde
- Elgigantens service er ikke-eksisterende
Og sidst, men ikke mindst: 
- Elgiganten er helt ligeglad...